रांची: झारखंड में शनिवार शाम चार बजे से 38 घंटे का साप्ताहिक लॉकडाउन शुरू हो गया है। राज्य में स्वास्थ्य सुरक्षा सप्ताह अनलॉक-तीन के नियमों के अनुसार शनिवार शाम चार बजे से सोमवार सुबह छह बजे तक पूर्ण रूप से लॉकडाउन रहेगा। इस दौरान दूध, दवा की दुकानों को छोड़ कर अन्य किसी भी चीज की दुकानें खुली नहीं रहेंगी।
इस दौरान रांची पुलिस की ओर से मास्क चेकिंग अभियान चलाया जायेगा। रांची एसएसपी सुरेंद्र झा ने कहा कि शहर के सभी चौक चौराहे पर पुलिस की तैनाती की जायेगी और बेवजह घर से निकलनेवालों पर कार्रवाई की जायेगी। एसएसपी ने बताया कि वैसे लोग जो अस्पताल या आवश्यक काम के लिए निकले हैं उन्हें रियायत दी जायेगी। लेकिन बेवजह घर से बाहर निकलने वालों पर उचित कार्रवाई की जायेगी। एसएससी सुरेंद्र झा ने शहरवासियों से अपील करते हुए कहा है कि सरकार के दिशा निर्देशों का पालन करें।
राज्य को कोरोना मुक्त बनाने में सहयोग करें।उल्लेखनीय है कि यह लगातार दूसरा सप्ताह होगा, जब 38 घंटे का पूर्ण लॉकडाउन फिर से राज्य में लग गया है। लॉकडाउन की इस अवधि में दूध व मेडिकल संबंधित दुकानों, अस्पताल, नर्सिंग होम को छोड़ कर राज्य में सभी प्रकार की दुकानें बंद रहेंगी।
इस अवधि में बेवजह सड़कों पर निजी वाहन चलाने पर रोक होगी। सिर्फ मालवाहक वाहन को भी चलने की अनुमति दी गई है। लॉक डाउन की अवधि में अगर आप बाहर निकलेंगे तो आपको उसका पर्याप्त कारण बताना होगा और सबूत दिखाना होगा।